Paavo Väyrynen Porvoossa: "Minä olen ainoa vaihtoehto”

Paavo Väyrynen totesi Porvoossa, että presidenttiä pitää vaihtaa, jos halutaan, että Suomen suunta muuttuu.

Presidenttiehdokas Paavo Väyrynen (oik) vieraili Porvoossa tiistaina. Markku Runtti tuli Helsingistä tapaamaan Väyrystä. Juha Perämäki

Maarit Gabrielsson

PORVOO | Konkaripoliitikko Paavo Väyrynen on varma siitä, että presidentinvaalit eivät ratkea ensimmäisellä kierroksella.

Keskustapuolueen jäsen ja valitsijayhdistyksen presidentinvaaliehdokas lähtee myös siitä, että hän on toinen finaalikierrokseen valituista. Eikä Väyrynen olisi Väyrynen, ellei hän sanoisi luottavansa siihen, että hänestä voi tulla Suomen seuraava presidentti.

Tämä on ollut Paavo Väyrysen sanoma vaalitenteissä ja kampanjatilaisuuksissa. Mitään varsinaista uutta hänellä ei myöskään ollut sanottavana noin neljänkymmenpäiselle kuuntelijajoukolle Porvoossa tiistai-iltana.

Mutta miksi keskustan ehdokas Matti Vanhanen ei sitten kelvannut Väyryselle, olisiko hänkin viemässä Suomen väärään suuntaan?

– No, minä en halua ryhtyä kommentoimaan muita ehdokkaita, koska nyt on kysymys siitä valitaanko Sauli Niinistö uudelleen vai vaihtuuko presidentti. Jos halutaan, että Suomen suunta muuttuu niin silloin presidenttiä pitää vaihtaa ja minä olen ainoa vaihtoehto, muihin ehdokkaisiin en ota kantaa.

Sitä enemmän Väyrynen sitten ottikin kantaa Niinistöön ja hänen toimintaansa presidenttinä ollessaan ja jo ennenkin sitä.

Väyrynen toisti monta kertaa kuultua väittämäänsä, että Suomi vietiin EU:hun ja euroon perustuslain vastaisella tavalla ja alleviivasi, että perustuslakivaliokunnan puheenjohtajana oli siihen aikaan Sauli Niinistö.

Puheessaan Väyrynen totesi maailman olevan käännekohdassa globalisaatiovaiheen jälkeen ja sanoi Suomenkin joutuvansa valitsemaan uuden suunnan.

Sillä suunnalla Suomen tulisi muun muassa erota eurosta, koska siitä on Väyrysen mukaan ollut pelkkää haittaa.

– Ruotsi ja Suomi ovat suurin piirtein samanlaisia kansantalouksia, Ruotsissa kansantalous on kasvanut neljänneksen viimeisten kymmenen vuoden aikana, kun taas Suomessa ei olla edes palattu kymmenen vuoden takaiselle tasolle. Ruotsi on pysynyt rahaunionin ulkopuolella ja hyötynyt siitä.

Väyrysen mukaan Suomen tulee myös kaikin voimin ponnistella oman itsenäisyytensä puolesta.

– Jos liittovaltiosuunnitelmat etenevät niin vaarana on, että Suomi lopullisesti menettää itsenäisyytensä ja muuttuu EU:n osavaltioksi.

Helsinkiläinen Markku Runtti oli tullut kuuntelemaan Paavo Väyrystä, jota hän ei aikaisemmin ollut nähnyt livenä.

Runtti arveli, että Väyrysellä on hyvät mahdollisuudet päästä kakkossijalle ensimmäisellä kierroksella.

– Ja, jos tulee toinen kierros, niin mikä ettei, Runtti totesi Väyrysen menestymismahdollisuuksista.

– Väyrynen on suorapuheinen mies, jolla aina on ollut selkeät linjat.